G’n borgtog vir soldate wat glo voertuie smokkelDie verdagtes in die hof. (Foto: NVG) Sewe weermaglede wat glo met sindikate gekonkel het om gesteelde motors in ruil vir geld oor die landsgrens te smokkel, se aansoek om borgtog is Donderdag geweier. Rapula Reuben Maidi (49), Edward Lepokola (48), Bulelani Danti (29), Ludwe Gwedashe, Thembani Mjelo (31), Marks Funeka (49) en Peter Thato Namane (51) het in die Musina-landdroshof in Limpopo verskyn. Maroela Media het vroeër berig dié weermaglede was tussen 2017 en 2019 by die Beitbrug-grenspos ontplooi om die grens tussen Suid-Afrika en Zimbabwe te beskerm. Hulle het glo in dié tyd omkoopgeld van sindikate geëis om ander pad te kyk wanneer voertuie oor die grens na Zimbabwe gesmokkel word. Daar is glo R15 000 per voertuig geëis. Die verdagtes is op 21 en 22 Junie in hegtenis geneem tydens ’n gesamentlik operasie deur die misdaadintelligensie-eenheid, die nasionale ingrypingseenheid (NIU) en die weermag. Volgens Mashudu Malabi-Dzhangi, woordvoerder van die Nasionale Vervolgingsgesag (NVG) in Limpopo, het die hof aangedui dat die verdagtes geen uitsonderlike omstandighede in hul aansoeke om borgtog kon verskaf nie. Dit blyk nou boonop dat die beskuldigdes beplan het om te ontsnap en lede van die ondersoekspan wou leed aandoen. Tydens die borgtogverrigtinge het die verdagtes nie getuig nie en slegs beëdigde verklarings ter ondersteuning van hul borgtogaansoeke ingedien. “Polisiebeamptes het getuig hulle het inligting ontvang wat daarop dui dat die beskuldigdes beplan het om uit aanhouding te ontsnap. Hulle het glo ook gereël om ’n sangoma te huur om die ondersoekspan en die aanklaer ‘uit te haal’,” sê Malabi-Dzhangi. Die hofsaak is tot 1 September uitgestel vir verdere ondersoek.